Vakansies dalk opgeoffer om skooljaar te red | Netwerk24
Vakansies dalk opgeoffer om skooljaar te red
Deur Brümilda Swartbooi 10 April 2020 21:13
Teen einde April sal Suid-Afrika se leerlinge reeds 40 dae van onderwys gemis het, sê Angie Motshekga, minister van basiese onderwys.
Sy het Vrydagaand in 'n telefoniese onderhoud op eTV-nuus Suid-Afrikaners weer verseker dat die 2020-skooljaar ondanks die uitbreking van die Covid-19-virussiekte suksesvol afgehandel sal word.
"Een van die planne is om vakansies in Junie en September te laat vaar. Dit is egter in dié stadium net 'n oorweging.
"Ons het verskillende scenario's bestudeer ten opsigte van wat moontlik is en sal ons voorstel volgende week aan die kabinet voorlê.
"Sodra dit moontlik is, moet klasse vir gr. 12's en gr. 7's eerste ingefaseer word."
Intussen kan leerlinge aan aanlyn werksessies deelneem om op datum te bly met hulle werk. Die departement van basiese onderrig bied onderrigpakkette en -programme vir leerlinge op sy webtuiste aan asook lesse op televisie en aanlyn. Net 30% van leerlinge het egter toegang tot die hulpbronne om die leerprogramme tuis te benut, volgens Motshekga.
Sy het reeds kort voor die verlenging van die nasionale staat van inperking beloof dat alles moontlik gedoen sal word om te verseker dat die sowat 600 000 matrikulante ondanks die huidige onsekerheid oor wanneer skole sal heropen wel vanjaar hul eindeksamens sal aflê.
Sy het toe ook gesê die skoolkurrikulum kan herorganiseer word, indien nodig.
"Ons kan dit nie bekostig om die handdoek in te gooi met die huidige skooljaar vir veral matrikulante nie. Die matrikulante sal gereed wees. Ons sal seker maak hulle skryf hul eindeksamens," het sy toe gesê.